**Årsrapport 2023 for Kvisten**

Kvisten – kort fortalt

Specialbørnehjemmene, afdeling Kvisten er Region Nordjyllands døgntilbud til børn og unge i alderen 0-17 år, der udover fysiske og psykiske funktionsnedsættelser også har vidtgående behov for sundhedsmæssig pleje og behandling.

Der er i alt seks pladser på Kvisten, der drives efter Barnets lov, §43 stk. 1 nr. 6 jf. stk. 3.

Kvisten er godkendt til at benytte to af pladserne til unge (18-22 år) til midlertidigt botilbud efter

servicelovens §107.

Status

Der har været en bekymring om den fremadrettede faglige og økonomiske bæredygtighed for afdeling Kvisten ved Specialbørnehjemmene ved Region Nordjylland.

På den baggrund har en arbejdsgruppe nedsat af DAS indstillet initiativer til DAS, som sidenhen er blevet godkendt af DAS. Initiativerne omfatter bl.a.:

* En forhøjelse af døgntaksten. Taksten beregnes fremadrettet med afsæt i en belægningsprocent på 85, som medfører en takststigning på 679 kr. i døgnet. Dette medvirker til at sikre, at der undgås et underskud som følge af faldende aktivitet. Ændringen træder i kraft pr. 1. januar 2024.
* Initiativer med henblik på at sikre synlighed og kendskab til ydelserne på Kvisten.
* Opmærksomhed på muligheden for at visse børn og familier kan profitere af en tidligere visitation til Kvisten fremfor pasning med døgnydelse i familiens hjem.

Initiativerne er gennemført med henblik på sikring af Kvistens økonomiske bæredygtighed.

På baggrund af målgruppens behov og deres somatiske vanskeligheder vil der altid være en sårbarhed i forhold til belægningen på tilbuddet.

Belægning af pladser

Kvisten har siden 2010 haft svingende belægning, hvor denne var på sit højeste med en efterspørgsel på næsten 10 pladser i 2016. Siden har Kvisten haft nedgang i efterspørgslen og denne tendens har betydet, at belægningen af pladserne er så lav, at det udfordrer tilbuddets bæredygtighed såvel fagligt som økonomisk. Således har der i 2023 været en gennemsnitlig belægning på 4,8 pladser. Aktuelt pr. 1. februar 2024 var der benyttet 5 døgnpladser samt 128 aflastningsdøgn.

Behovet for Kvisten

Arbejdsgruppen vurderer, at der fortsat er behov for Kvistens døgn- og aflastningsydelser til tilbuddets målgruppe, som er børn og unge i alderen 0-22 år med massive fysiske og psykiske funktionsnedsættelser samt svære somatiske vanskeligheder mv.

Baggrunden er, at der forsat er børn, der er så plejekrævende grundet kompleksiteten i deres særlige behov, at de ikke kan hjemmepasses eller rummes i andre døgninstitutioner for børn og unge med handicap, eller at der vil være behov for en aflastningsmulighed for familierne. Disse børn vil fortsat have behov for en døgn- eller aflastningsplads på Kvisten.

Økonomi

|  |  |  |  |
| --- | --- | --- | --- |
| Kvisten | 2022 | 2023 | 2024(forventet) |
| Kapacitet  | 6 | 6 | 6 |
| Realiseret aktivitet | 5,2 | 4,8 |  |
| Budgetteret belægning (%) | 95% | 90% | 85% |
| Realiseret belægning (%) | 86,7% | 79,4% |  |

## Budget og regnskab

|  |  |  |  |
| --- | --- | --- | --- |
| År | 2022 | 2023 | 2024(forventet) |
| Budget |
| Bruttoomkostningsbudget | 65.324.527  | 68.006.878  | 70.533.698  |
| Regnskab |
| Takstindtægter | -68.066.497  | -75.068.070  | -83.223.616  |
| Direkte udgifter | 56.929.674  | 64.330.494  | 70.193.846  |
| Administration | 5.257.182  | 5.265.708  | 4.642.384  |
| Central ledelse og administration | 2.699.357  | 2.979.196  | 3.187.329  |
| Ejendoms- og kapitalomkostninger | 5.153.796  | 5.299.148  | 6.222.458  |
| Tilsyn og udvikling | 478.957  | 477.633  | 569.489  |
| I alt | 2.452.470  | 3.284.109  | 1.591.890  |

Budget og regnskab er opgivet for Specialbørnehjemmene som helhed og ikke for Kvisten som afdeling, idet der ikke kan opgøres selvstændigt regnskab på afdelingsniveau.

Der ses en udvikling med et underskud på 2,45 mio. i 2022 til et underskud på 3,28 mio. kr. i 2023. Underskuddet på Specialbørnehjemmene kan både henføres til et underskud på driften af Kvisten, men også andre afdelinger på Specialbørnehjemmene.

Således har der i 2023 været et underskud på driften af Kvisten, idet der ikke er mulighed for at reducere de faste omkostninger ved faldende aktivitet og faldende indtjening. Dette var også gældende i 2022.

Underskuddet ved Specialbørnehjemmene kan også henføres til, at der på en række øvrige afdelinger har været en lavere belægning end budgetteret.

I 2024 forventes der et underskud på 1,59 mio. kr. Forbedringen skyldes, at der er øget fokus på belægning og tilpasning af driften. Driftsherre forventer balance i 2025.

Udvikling af Kvisten

**Faglig udvikling**

For at skabe de mest optimale forudsætninger for trivsel, læring og udvikling for Kvistens børn og unge er der i rekrutteringsøjemed et særligt fokus på tværfagligheden.

Dette skyldes, at børn og unge på Kvisten har et varierende fysisk og/eller psykisk funktionsniveau, ofte med et udviklingsstadie under 1 år. De har udover en særlig specialpædagogisk indsats, også har et særligt behov for løbende sundhedsfagligt fokus.

Det betyder konkret, at børn og unge på Kvisten har brug for hjælp til alt, fra personlig pleje og ernæring, men også vedvarende behandling og sygepleje grundet deres somatiske tilstand. Den pædagogiske tilgang til disse plejemæssige tiltag er afgørende for børnenes og de unges udviklingsmuligheder og oplevelser i hverdagen.

Kvisten arbejder fortsat kontinuerligt med rekruttering af sundhedsfagligt personale, da udbuddet af disse faggrupper er mindre end efterspørgslen.

**Ledelsesstruktur**

Den 1. april 2024 ansættes der en ny tilbudsleder til Specialbørnehjemmene: Anja Kirk Vestergaard.

Dertil blev der pr. 1. august 2023 ansat en ny afdelingsleder på Kvisten: Katrine Grønlund Hertz, som er faguddannet sygeplejerske.